પાછાં ફરતાં સાંજ પડી ગઈ. સૂર્યદેવ પશ્ચિમાકાશમાં ધીરે ધીરે ડૂબતા જતા હતા. ચારે દિશાઓમાં પળે પળે અંધકાર છવાતો જતો હતો ત્યારે વહેલામાં વહેલું ઘેર જવા માટે એકસપ્રેસ હાઈવેનો રસ્તો (Ahmedabad-Baroda Expressway ) લેવાનું અમે ડ્રાઈવરને સૂચન કર્યું. અમારી ગાડી હાઈવે ઉપર પાણીની જેમ દોડવા લાગી. રસ્તો નિર્જન હતો. મોટર 120 ની ઝડપે ઘેર જવા ઊછળતી હતી. ક્યારે ઘેર પહોંચીએ અને બાળકોને સ્ટ્રોબરી ખવરાવીએ એ ઉમળકાના આનંદમાં અમે સૌ મસ્ત હતાં.